Η **Αγγελική Τσιώμου-Μεταλλινού** (Θεσσαλονίκη, 1886 - 10 Νοεμβρίου 1963) ήταν Ελληνίδα δασκάλα, δημοσιογράφος και συγγραφέας, αναγνωρισμένη επίσημα ως Μακεδονομάχος.

Βιογραφικά Στοιχεία
-------------------

Γεννήθηκε στη Θεσσαλονίκη το 1886. Ήταν πρωτότοκο παιδί του Παναγιώτη και της Άννας Τσιώμου. Μικρότερη αδελφή της ήταν η εκδότρια Μερόπη Τσιώμου σύζυγος του δημοσιογράφου και βουλευτή Βασιλείου Βασιλικού.

Σπούδασε στο Ανώτερο Παρθεναγωγείο Θεσσαλονίκης.

Δράση
-----

Σε ηλικία 18 ετών διορίσθηκε δασκάλα στα Γιαννιτσά και μετά στο Μεσημέρι της Έδεσσας. Εκεί δίδαξε στο Ελληνικό σχολείο δίνοντας τον δικό της αγώνα ενάντια στην προπαγάνδα των Βουλγάρων. 

Συνεργάστηκε με τον καπετάν-Ακρίτα και τον Μητροπολίτη Στέφανο. Ήταν επικηρυγμένη από το Βουλγαρικό Κομιτάτο και κινδύνευσε πολλές φορές η ζωή της. Για τον λόγο αυτό οπλοφορούσε, φέροντας περίστροφο το οποίο το είχε προμηθευτεί από τον Αθανάσιο Εξαδάκτυλο.

Για τις υπηρεσίες της προς την πατρίδα, γράφτηκε στην επετηρίδα των Μακεδονομάχων του Γενικού Επιτελείου Εθνικής Αμύνης και της απονεμήθηκε μετάλλιο και τιμητικό δίπλωμα, που εκτίθενται στο Μουσείο του Μακεδονικού Αγώνα. 

Υπήρξε αποκλειστική συνεργάτιδα της εφημερίδας *Ελλάς* αρθρογραφώντας για εθνικά και ιστορικά θέματα.

Μαζί με την αδελφή της Μερόπη υπήρξαν οι πρώτες γυναίκες που ψήφισαν στη Θεσσαλονίκη το 1930.

Το προσωπικό της αρχείο βρίσκεται στο Κέντρο Έρευνας Μακεδονικής Ιστορίας και Τεκμηρίωσης (Κ.Ε.Μ.Ι.Τ)

Έργο
----

Μετά τη λήξη του Μακεδονικού Αγώνα ασχολήθηκε με λαογραφικό και συγγραφικό έργο. 

Μεγάλο μέρος του συγγραφικού της έργου βρίσκεται στη βιβλιοθήκη της Εταιρίας Μακεδονικών Σπουδών.

Για τη συγγραφική της δραστηριότητα τιμήθηκε με το πρώτο βραβείο της Ακαδημίας Αθηνών. Το 1962 σε διαγωνισμό Λαογραφίας του Δήμου Θεσσαλονίκης, η εργασία της με τίτλο «*Λαογραφία της Θεσσαλονίκης επί Τουρκοκρατίας*» έλαβε το Α΄ βραβείο. Ο Δήμος Θεσσαλονίκης τιμώντας την προσφορά και το έργο της έδωσε το όνομα της σε δρόμο της πόλης.

Η ζωή και το έργο της γυρίστηκε σε ταινία το 1997 με τίτλο «Η Μακεδόνισσα» με πρωταγωνίστρια τη μεγάλη κυρία του ελληνικού θεάτρου Άννα Συνοδινού.

Παραπομπές
----------

1. ↑  «Απέθανε και εκηδεύθη εις Θεσσαλονίκην η ιστοριογράφος Αγγελική Μεταλλινού». *Εφημερίδα Μακεδονία*: σελ. 7. 11 Νοεμβρίου 1963.. Ανακτήθηκε στις 11 Μαΐου 2021.
2. ↑  «Οι γυναίκες που δόξασαν και τίμησαν τον Μακεδονικό Αγώνα». *Ελληνίδες Σοροπτιμίστριες* (τ.127, Α Τρίμηνο 2019): σελ.29. Ιανουάριος-Μάρτιος 2019.. Ανακτήθηκε στις 11 Μαίου 2021.
3. ↑  Αρκετές πηγές αναφέρουν ως χρόνο γέννησης της Αγγελικής Τσιώμου-Μεταλλινού το 1885. Παρά ταύτα, αντίγραφο ταυτότητας Αγωνίστριας-Μακεδονομάχου καταγράφει τον χρόνο γέννησής της ως το 1886.
4. ↑  «Πολυγυρινά Ανάλεκτα». *Πολύγυρος* (τευχ.83 Ιανουάριος-Μάρτιος 2016): σελ.21. Μάρτιος 2016.. Ανακτήθηκε στις 11 Μαΐου 2021.
5. ↑  Τσιώμου, Αγγελική (4 Μαρτίου 1912). «Η πρωτεύουσα της Μακεδονίας εν εκ των κέντρων του Ελληνισμού». *Εφημερίδα Ελλάς*: σελ. 7. Αρχειοθετήθηκε από το πρωτότυπο στις 2021-05-11.. Ανακτήθηκε στις 2021-05-11.
6. ↑  Ζαφείρης, Χρήστος (10 Μαρτίου 2018). «Φεμινίστριες, γυναίκες και εφημερίδες, του Μεσοπολέμου στη Θεσσαλονίκη». *thessmemmory*. Χρήστος Ζαφείρης. Ανακτήθηκε στις 11 Μαΐου 2021.
7. ↑  «Μουσείο Μακεδονικού Αγώνα \ Αρχεία ΚΕΜΙΤ». *Ίδρυμα Μουσείου Μακεδονικού Αγώνα*. Ίδρυμα Μουσείου Μακεδονικού Αγώνα. Ανακτήθηκε στις 11 Μαΐου 2021.
8. ↑  «Συγγραφέας : Μεταλλινού-Τσιώμου, Αγγελική Β». *Εταιρία Μακεδονικών Σπουδών*. Ανακτήθηκε στις 11 Μαΐου 2021.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 134158790747938852819
* **ΕΒΕ**: 150336
* **AA**: 95518

 |

 |